Ɛzukoalɛdeɛ 7
Kɛzi Yɛyɛ Yɛ Nyianu Ne Mɔ Ɛ?
Ɛnee alumua Keleseɛnema yia nu to edwɛne, bɛyɛ asɔne, bɛkenga Ngɛlɛlera ne na bɛsuzu nwolɛ
Ngilehilelɛ ne gyi Baebolo ne azo yɛɛ ɔfɛta. Wɔ dapɛne awieleɛ, asafo biala yia nu na bɛtie mitini 30 Baebolo ɛdendɛlɛ mɔɔ kile kɛzi Ngɛlɛlera ne ka yɛ ɛbɛlabɔlɛ nee mekɛ mɔɔ yɛde nu anwo edwɛkɛ la. Bɛmaa yɛ muala yɛbuke yɛ Baebolo ne na yɛdi ɔ nzi. Bɛmaa ɛdendɛlɛ ne bɛwie a, bɛfa dɔnehwele ko bɛyɛ “Ɛzinzalɛ Arane” Ɛzukoalɛ ne, mɔɔ bɛmaa asafo ne anu amra ka Ɛzinzalɛ Arane ne mɔɔ bɛlɛsukoa anwo edwɛkɛ la. Edwɛkɛ ɛhye mɔɔ yɛsuzu nwolɛ la boa maa yɛfa Baebolo ne anu adehilelɛ yɛbɔ yɛ ɛbɛla. Bɛsukoa edwɛkɛ ko ne ala wɔ asafo mɔɔ bo 110,000 la anu wɔ ewiade amuala.
Bɛboa bɛmaa yɛkilehile kpalɛ. Eza yɛyia nɔsolɛ nu wɔ dapɛne ne anu na yɛsukoa ninyɛne nsa yɛbɔ nu. Mɔɔ lumua la a le mitini 30 Asafo Baebolo Ɛzukoalɛ ne, ɛhye le kpuyia nee mualɛ mɔɔ boa maa yɛte Ngɛlɛlera ngyinlazo nee Baebolo ngapezo bo kpalɛ la. Bieko, bɛfa Baebolo ne foa bie mɔɔ asafo ne anu amra ɛlumua ɛgenga na bɛka nwolɛ edwɛkɛ la bɛbɔ mitini 30 Teokelase Ɛzonlenlɛ Sukulu ne abo. Akee bɛmaa sukoavoma mɔɔ bɛ aluma wɔ sukulu ne anu la yɛ gyimalilɛ sikalɛ. Folɛtuvolɛ nea mɔɔ bɛkɛyɛ la amaa yɛaboa bɛ na bɛ ɛgengalɛ nee bɛ ngilehilelɛ ayɛ kpalɛ. (1 Temɔte 4:13) Mitini 30 Ɛzonlenlɛ Nyianu ne mɔɔ li awieleɛ la anu, bɛdua ɛdendɛlɛ, edwɛkɛ mɔɔ yɛbaha nee edwɛkɛbizebizalɛ zo bɛmaa yɛnwu kɛzi ɔwɔ kɛ yɛkilehile awie mɔ Baebolo ne la.
Saa ɛkɔ yɛ nyianu ne mɔ bie a, ɔda ali kɛ ɛ nye balie Baebolo nu ngilehilelɛ kpalɛ mɔɔ ɛbanyia la anwo.
Duzu a ɛ nye la kɛ ɛbade wɔ Gyihova Alasevolɛ nyianu bo a?
Yɛ dapɛne biala debiezukoalɛ ne boni a ɛkulo kɛ ɛkɔ bie a?
twi_Latn twi_Latn twi_Latn twi_Latn twi_Latn ewe_Latn bam_Latn twi_Latn